Llíria celebra l'exaltació de les seues falleres majors i president infantil 2025
08 de desembre de 2024

El teatre de la Unió Musical de Llíria va acollir ahir la gala d'exaltació de la fallera major de Llíria 2025 Arantxa Redondo Ruiz, la fallera major infantil Marta Boscá Fos, i el president infantil Cesc Gea Merino.

L'alcalde Joanma Miguel, acompanyat per la regidora de Festes Mª José Llopis i la presidenta de Junta Local Fallera Enri Fitos, van imposar la banda acreditativa del seu regnat a les noves representants de la festa en el municipi, mentres que el president infantil va rebre el distintiu del seu càrrec honorífic.

L'acte de presentació oficial de les falleres majors i del president infantil de Llíria, va estar precedit d'una recepció, a Ca la Vila, a les juntes locals assistents. Posteriorment, van desfilar en cercavila fins al teatre de la Unió on es va viure una vesprada d'intenses emocions amb l'exaltació.

La gala va començar amb un espectacle musical a càrrec de la Falla Plaça de Lepanto de Benetússer, que va voler servir també d'homenatge i suport a totes les comissions dels municipis afectats per la DANA.

I després dels habituals discursos de les noves representants, per l'escenari van passar totes les comissions de la localitat, juntes locals convidades i diferents entitats del municipi, per a rendir un sentit tribut a les persones en les quals estaran posades totes les mirades de les Falles 2025 a Llíria.

La cort d'honor de la fallera major està formada per Maite Torrero, María Fitos, Tania Navarré i Luisa Sotoca. Mentres que la cort infantil la componen les xiquetes Noemí Gallardo, Ángela García i Leire Sánchez.

Amb esta gala, Arantxa Redondo, Marta Boscá i Cesc Gea comencen a viure amb gran il·lusió la plenitud del seu any, i els esperen per davant nombrosos actes que els conduiran fins a la festa fallera de 2025.